Senna halálát követően szerencsére hosszú ideig nem következett be halálos kimenetelű baleset, ugyanakkor több súlyos baleset is történt. 2009-ben a Forma–2 Brands Hatch-i futamán Henry Surtees szenvedett halálos balesetet, a magyar nagydíj időmérő edzésén pedig Felipe Massa szenvedett súlyos fejsérüléseket Rubens Barrichello autójáról leszakadt rugó miatt. Massa felépült balesete után, a 2010-es bahreini nagydíjon pedig visszatért a versenypályára. Ugyanakkor ezek a balesetek rávilágítottak arra, hogy a pilóták feje még mindig nagy veszélynek van kitéve, ezért folyamatosan napirenden van a zárt pilótafülkék esetleges bevezetése.